En markant V-fremgang baner vejen for, at Per Bach Laursen kan blive på borgmesterposten.

Valgresultatet fra Vesthimmerlands Kommune er endeligt og alt tyder på, at Venstres Per Bach Laursen kan fortsætte som borgmester. Med en fremgang på massive 7,1 procent svarende til et enkelt ekstra mandat, har den siddende borgmester gode kort på hånden i den konstituering, der nu går i gang. Bemærkelsesværdigt er det, at Signe Nøhr, der er afløser for den notoriske stemmesluger Knud Kristensen i Konservative, formår at beholde partiets tre mandater i byrådet. De to partier har tilsammen 16 mandater - og der skal altså kun bruges 14 mandater til et flertal. Sammen med Dansk Folkeparti, Nye Borgerlige og Vesthimmerlandslisten udgør den borgerlige fløj 19 af de 27 mandater - et massivt borgerligt flertal.